Κανονισμός (ΕΚ) αριθ. 1637/2000 της Επιτροπής

της 25ης Ιουλίου 2000

περί καθορισμού των ποσοτήτων κατά την εισαγωγή μπανανών στην Κοινότητα για το τέταρτο τρίμηνο του 2000, στο πλαίσιο των δασμολογικών ποσοστώσεων και της ποσότητας παραδοσιακών μπανανών ΑΚΕ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα των μπανανών(1), όπως τροποποιήθηκε τελευταία από τον κανονισμό (ΕΚ) αριθ. 1257/99(2), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε υπό τον κανονισμό (ΕΚ) αριθ. 756/1999(4), προβλέπει, στο άρθρο 14 παράγραφος 1, τη δυνατότητα καθορισμού ενδεικτικής ποσότητας εκφρασμένης σε ενιαίο ποσοστό των διαθέσιμων ποσοτήτων για καθεμία από τις προελεύσεις που αναφέρονται στο παράρτημα I, για την έκδοση πιστοποιητικών κατά την εισαγωγή για καθένα από τα τρία πρώτα τρίμηνα του έτους.

(2) Πρέπει να καθοριστούν για το τέταρτο τρίμηνο του 2000 οι διαθέσιμες ποσότητες για εισαγωγής από τις χώρες ή τις ομάδες των χωρών που αναφέρονται στο παράρτημα Ι του κανονισμού (ΕΚ) αριθ. 2362/98, λαμβάνοντας υπόψη, αφενός μεν, τα πιστοποιητικά εισαγωγής που έχουν εκδοθεί κατά τα τρία πρώτα τρίμηνα και, αφετέρου, τον όγκο των δασμολογικών ποσοστώσεων και την ποσότητα των παραδοσιακών μπανανών ΑΚΕ που προβλέπεται στο άρθρο 18 του κανονισμού (ΕΟΚ) αριθ. 404/93.

(3) Είναι σκόπιμο να υπομνησθεί ότι, κατ' εφαρμογή του άρθρου 1 του κανονισμού (ΕΚ) αριθ. 250/2000 της Επιτροπής, της 1ης Φεβρουαρίου 2000, σχετικά με την εισαγωγή μπανανών στο πλαίσιο των δασμολογικών ποσοστώσεων και παραδοσιακών μπανανών ΑΚΕ και περί του καθορισμού των ενδεικτικών ποσοτήτων για το δεύτερο τρίμηνο του έτους 2000(5), οι ποσότητες για τις οποίες ένας παραδοσιακός επιχειρηματίας, καταχωρημένος στο πλαίσιο του έτους 2000, μπορεί να υποβάλει αιτήσεις χορήγησης πιστοποιητικών εισαγωγής για ένα συγκεκριμένο τρίμηνο του έτους 2000, προσδιορίζονται με βάση την ποσότητα αναφοράς που έχει οριστεί από την αρμόδια εθνική αρχή και που έχει κοινοποιηθεί στο πλαίσιο του έτους 1999. Για έναν νεοεμφανιζόμενο επιχειρηματία, η ανώτατη αυτή ποσότητα προσδιορίζεται κατ' εφαρμογή του ποσοστού επί του ετησίου μεριδίου που όρισε η αρμόδια εθνική αρχή, σύμφωνα με το παράρτημα του κανονισμού (ΕΚ) αριθ. 440/2000 της Επιτροπής(6), όπως τροποποιήθηκε από τον κανονισμό (ΕΚ) αριθ. 1563/2000(7), και που κοινοποιήθηκε σε έκαστο οικείο επιχειρηματία.

(4) Οι διατάξεις του παρόντος κανονισμού πρέπει να αρχίσουν να ισχύουν αμέσως, πριν από την έναρξη της περιόδου υποβολής των αιτήσεων πιστοποιητικών για το τρίτο τρίμηνο του 2000.

(5) Οι διατάξεις του παρόντος κανονισμού θεσπίζονται για να εξασφαλισθεί η συνέχεια του εφοδιασμού της αγοράς κατά το τρίτο τρίμηνο του έτους 2000 καθώς και η συνέχιση των εμπορικών συναλλαγών με τις προμηθεύτριες χώρες, χωρίς να προδικάζεται όμως η λήψη, αργότερα, ενδεχόμενων μέτρων, κυρίως για την τήρηση των διεθνών δεσμεύσεων που έχει αναλάβει η Κοινότητα στο πλαίσιο του Παγκόσμιου Οργανισμού Εμπορίου (ΠΟΕ), χωρίς τη δυνατότητα για τους επιχειρηματίες να επικαλεσθούν τις διατάξεις αυτές για να βασίσουν θεμιτές προσδοκίες ενόψει της παρατάσεως του καθεστώτος των εισαγωγών.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για το τέταρτο τρίμηνο του 2000, οι διαθέσιμες ποσότητες για εισαγωγή στο πλαίσιο του καθεστώτος δασμολογικών ποσοστώσεων κατά την εισαγωγή μπανανών και η ποσότητα των παραδοσιακών μπανανών ΑΚΕ που κατάγονται από καθεμία των καταγωγών που αναγράφονται στο παράρτημα Ι του κανονισμού (ΕΚ) αριθ. 2362/98 καθορίζονται στο παράρτημα Ι.

2. Για το τέταρτο τρίμηνο του 2000, οι αιτήσεις για χορήγηση πιστοποιητικού εισαγωγής:

α) που υποβάλλονται από παραδοσιακό επιχειρηματία δεν μπορούν να αφορούν συνολικά ποσότητα ανώτερη από τη διαφορά μεταξύ της ποσότητας που του χορηγήθηκε σύμφωνα με το άρθρο 6 παράγραφος 4 του κανονισμού (ΕΚ) αριθ. 2362/98 για το 1999, σε εφαρμογή του άρθρου 1 του κανονισμού (ΕΚ) αριθ. 250/2000, και του αθροίσματος των ποσοτήτων που αφορούν τα πιστοποιητικά εισαγωγής που εκδόθηκαν για τα τρία πρώτα τρίμηνα του 2000·

β) που υποβάλλονται από νεοεμφανιζόμενο επιχειρηματία, δεν μπορούν να αφορούν συνολικά ποσότητα ανώτερη από τη διαφορά μεταξύ της ποσότητας που του χορηγήθηκε σε εφαρμογή του άρθρου 2 παράγραφος 7 του κανονισμού (ΕΚ) αριθ. 250/2000 και του αθροίσματος των ποσοτήτων που αφορούν τα πιστοποιητικά εισαγωγής που εκδόθηκαν για τα τρία πρώτα τρίμηνα του 2000.

Η αίτηση χορήγησης πιστοποιητικού εισαγωγής πρέπει να συνοδεύεται από αντίγραφο του ή των πιστοποιητικών εισαγωγής που εκδόθηκαν στον επιχειρηματία για τα προηγούμενα τρίμηνα του 2000.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 293 της 31.10.1998, σ. 32.

(4) ΕΕ L 98 της 13.4.1999, σ. 10.

(5) ΕΕ L 26 της 2.2.2000, σ. 6.

(6) ΕΕ L 54 της 26.2.2000, σ. 27.

(7) ΕΕ L 180 της 19.7.2000, σ. 3.

ΠΑΡΑΡΤΗΜΑ

Διαθέσιμες ποσότητες μπανανών ανά καταγωγή, που αναγράφεται στο παράρτημα Ι του κανονισμού (ΕΚ) αριθ. 2362/98 για το τέταρτο τρίμηνο του έτους 2000

>ΘΕΣΗ ΠΙΝΑΚΑ>